O **Deportivo FC Auténtico** foi un club de fútbol da cidade da Coruña, de curta existencia. Xurdiu en 1914 como unha escisión do Deportivo da Coruña levada a cabo polos xogadores do club, despois de que a directiva lles prohibise disputar partidos contra o Real Club Coruña, co que mantiñan unha gran rivalidade. Competiu en dúas edicións do Campionato de Galicia, e estivo activo ata 1918, cando chegou a un acordo co Deportivo para volverse integrar neste.

Historia
--------

### Nacemento

O Deportivo da Coruña mantivo dende a súa fundación unha gran rivalidade contra o outro gran equipo da cidade, o Real Club Coruña. Os partidos entre os dous equipos acababan moitas veces con incidentes entre as súas respectivas afeccións, polo que a directiva do Deportivo decidiu non volver xogar contra o Coruña, facéndoo en vez diso, contra outros equipos coruñeses, vigueses e ferroláns. Tras un tempo sen enfrontarse, en 1914 os futbolistas do Deportivo, descontentos coa situación, pactaron un par de partidos amigables contra o Coruña, sendo desautorizados pola directiva presidida por Rogelio Fernández Conde. Os xogadores fixeron caso omiso e o 30 de agosto disputaron no campo de Monelos o primeiro dos encontros, resultando vencedor o Real Club Coruña por 2-0, con goles de Parra e Caruncho. Unha semana despois xogouse o segundo partido, tamén con vitoria coruñesistas, por 4-0.

Cara a finais de outubro de 1914, os xogadores do Deportivo da Coruña constituíronse como un novo club, co nome de Deportivo FC Auténtico, e con Carlos González de Ancos como o seu primeiro presidente.

### Nos seguintes anos

A pesar das adversidades, como as derrotas iniciais ou o suicidio pouco despois dun dos seus futbolistas, Antonio Catoira, o novo club competiu moi activamente durante os seguintes anos, xogando de branco e azul e disputando os seus partidos como local no campo de Riazor, mentres que o Deportivo da Coruña, sen xogadores, permaneceu inactivo. Na tempada 1916/17 o Deportivo Auténtico disputou por primeira vez o Campionato de Galicia. A finais de 1917 tomou posesión unha nova xunta directiva, con Virgilio Rodríguez como novo presidente.

Na seguinte edición do Campionato de Galicia, o Deportivo Auténtico quedou encadrado no grupo norte xunto co Real Club Coruña. O partido de ida en Riazor acabou con empate a dous goles, mentres que na volta en Monelos, o Deportivo logrou a vitoria por 2-0 nun partido con varias liortas de xogadores e seareiros. Deste xeito, clasificouse para a final, onde se enfrontou ao Fortuna de Vigo. No partido de ida en Riazor, o Fortuna adiantouse rapidamente con dous goles de Cambón e Porto, pero o Deportivo Auténtico empatou no segundo tempo con tantos de Ricardo Álvarez e Barreiro. O partido de volta en Bouzas acabou cun 3-0 para os vigueses, que con esta vitoria lograron o pase á Copa do Rei.

### Reunificación

A mediados de agosto de 1918, as directivas do Deportivo Auténtico e do Deportivo da Coruña, chegaron a un acordo para se uniren de novo, conservando como nome o do club orixinal. A unión logrouse en boa parte grazas a Virgilio Rodríguez, que pouco despois converteuse no novo presidente do club. O Real Club Coruña desapareceu pouco despois e o Deportivo da Coruña dominou o fútbol coruñés durante o seguinte século.

Notas
-----

1. ↑  "De sport". *La Voz de Galicia* (en castelán). 29 de agosto de 2014. p. 3.
2. ↑  "De sport". *La Voz de Galicia* (en castelán). 31 de agosto de 2014. p. 2.
3. ↑  "Notas de sport". *El Eco de Galicia* (en castelán) (2535). 31 de agosto de 1914. p. 2. Consultado o 12 de novembro de 2021.
4. ↑  "De sport". *La Voz de Galicia* (en castelán). 7 de setembro de 2014. p. 2.
5. ↑  "De sport". *La Voz de Galicia* (en castelán). 25 de outubro de 2014. p. 3.
6. ↑  "El suicidio de anteayer". *La Voz de Galicia* (en castelán). 6 de febreiro de 2015. p. 2.
7. ↑  "Elección de directivas". *La Voz de Galicia* (en castelán). 10 de decembro de 1917. p. 1.
8. ↑  "Notas deportivas". *El Ideal Gallego* (en castelán) (342). 18 de marzo de 1918. p. 2. Consultado o 11 de novembro de 2021.
9. ↑  "Fortuna-Deportivo". *La Voz de Galicia* (en castelán). 25 de marzo de 1918. p. 1.
10. ↑  "Fortuna-Deportivo". *El Diario de Pontevedra* (en castelán) (10194). 1 de abril de 1918. p. 2. Consultado o 11 de novembro de 2021.
11. ↑  "Notas deportivas". *El Ideal Gallego* (en castelán) (486). 18 de agosto de 1918. p. 2. Consultado o 11 de novembro de 2021.
12. ↑  "Restaurado un cadro de Lloréns de 1911 que representa por primeira vez as cores do Deportivo con Virgilio como protagonista". *Deportivo da Coruña*. 26 de decembro de 2018. Consultado o 11 de novembro de 2021.

Véxase tamén
------------

### Outros artigos

* Historia do Deportivo da Coruña

| * v
* c
* e
Deportivo da Coruña |
| --- |
| 
* Fundado en **1906**
* Con base na **Coruña, Galicia**

 |
| Equipo | 
* Presidentes
* Adestradores
* Xogadores
* Goleadores

 |
| Historia | 
* Historia
* Uniforme
* Tempadas
* Palmarés
* Deportivo Auténtico
* Orquestra Canaro
* En Europa
* Centenario
* Final da Copa do Rei 1994-95
* Final da Copa do Rei 2001-02

 |
| Estadios | 
* Corralón da Gaiteira (demolido)
* Campo de Riazor (demolido)
* Estadio de Riazor
* Cidade Deportiva de Abegondo (adestramento)

 |
| Persoal | 
Presidente
Antonio Couceiro Méndez
Adestrador
Borja Jiménez
Capitán
Álex Bergantiños (primeiro capitán)
 |
| Rivalidades | 
* Derbi galego (fronte ao Celta de Vigo)

 |
| Filiais | 
* Club Deportivo Xuvenil (desaparecido)
* Deportivo Fabril

 |
| Canteira | 
* Deportivo da Coruña Xuvenil

 |
| Fútbol feminino | 
* Karbo Deportivo (desaparecido)
* Deportivo feminino

 |
| Seccións desaparecidas | 
* Atletismo
* Baloncesto
* Balonmán
* Boxeo
* Ciclismo
* Hóckey herba
* Hóckey a patíns
* Natación
* Rugby
* Tenis
* Xadrez

 |
| Trofeos organizados | 
* Trofeo Teresa Herrera
* Trofeo Teresa Herrera Feminino
* Trofeo Juan Acuña (desaparecido)
* Trofeo Conde de Fenosa (desaparecido)

 |
| Artigos relacionados | 
* Federación de Peñas do Deportivo
* Riazor Blues
* Deportienda
* Ronda do Real Club Deportivo de La Coruña

 |